Young Pumas sit Barcelona behoorlik ore aan | Netwerk24
Young Pumas sit Barcelona behoorlik ore aan
Deur Frans Toll 05 Julie 2021 06:12
Young Pumas en Barcelona, wat mekaar verlede naweek die stryd aangesê het.
Young Pumas het verlede naweek sy stempel behoorlik afgedruk op 'n wedstryd teen Barcelona in Rawsonville en Distrikte-sokkervereniging (Rodsa) se opwindende ligatoernooi in Slanghoek.
Die twee spanne was in 'n derby slaags, wat sou bepaal wie die Slanghoekvlag in die kompetisie omhoog sal hou. Die wedstryd het teen 'n geweldige tempo begin en die Puma-doelskieters het Barcelona se verdedigers vroeg laat agterkom dat hulle onafgehandelde sake met mekaar het. Lorenzo Goeieman het as junior sy stempel as spelskepper in die middelveld afgedruk en hy is beloon met 'n doel wat Young Pumas die voortou laat neem het.
Barcelona het probeer herstel, want veranderings is in die verdedigingslinie aangebring. Die gevaarligte het begin flikker toe Junaid Syster die Barcelona-doelwagter na wind laat gryp. Hy het kort daarna sy tweekuns behaal en die Pumas het met meer selfvertroue begin speel tot groot frustrasie van Barcelona.
Nog sout is in Barcelona se wonde gevryf toe Syster 'n driekuns aanteken.
Die krake het in Barcelona se middelveld begin wys. Syster se ongelooflike voetwerk en 'n puik aangee het tot Ricardo Fortuin se doel gelei.
In die tweede helfte het Barcelona die spel kalmer benader en hul topdoelskieter, Mitchell Smit, het sy span se eerste doel aangeteken.
Die Barca-spelers het met hul spel bewys dat hulle diepte nodig het as hulle ernstig in die kompetisie opgeneem wil word. Hul verdediging is kwesbaar met groot leemtes, want kort daarna – in die laaste minuut – het Syster dit bewys en sy vierde doel vir die dag aangeteken. Hy ken sy pad na die doelpale en is 'n speler vir die toekoms.